Diari Oficial de la Generalitat Valenciana


Sumari del DOGV 7796, del 02-06-2016 (2016/3971)

ORDRE 4/2016, de 26 de maig, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores i es determina el Programa de formació professional per a l'ocupació per a la realització d'accions formatives dirigides prioritàriament a persones desocupades i la formació amb compromís de contractació.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2016/05/26/4/dof/vci/html**

### Dades del document

Número de DOGV
:   7796

Data del DOGV
:   02-06-2016

Secció del DOGV
:   I. DISPOSICIONS GENERALS

Número del document
:   2016/3971


Data del document
:   26-05-2016

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Ordre

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * legislació

ORDRE 4/2016, de 26 de maig, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores i es determina el Programa de formació professional per a l'ocupació per a la realització d'accions formatives dirigides prioritàriament a persones desocupades i la formació amb compromís de contractació. [2016/3971]  
Preàmbul  
Títol I. Bases reguladores de les subvencions per al desenvolupament de les accions formatives  
Capítol I. Àmbit objectiu i modalitats  
Article 1. Objecte  
Article 2. Modalitats de programació i entitats beneficiàries  
Capítol II. Àmbit subjectiu  
Article 3. Obligacions de les entitats beneficiàries  
Article 4. Persones destinatàries dels cursos  
Article 5. Obligacions de l'alumnat i causes d'exclusió  
Capítol III. Procediment de concessió de subvencions  
Article 6. Procediment de concessió  
Article 7. Instrucció, valoració i proposta de resolució  
Article 8. Resolució  
Article 9. Quantia màxima de la subvenció  
Article 10. Modificació de la resolució  
Article 11. Subcontractació  
Capítol IV. Control de l'exercici de l'activitat  
Article 12. Selecció de l'alumnat  
Article 13. Documentació d'inici del curs  
Article 14. Realització del curs  
Article 15. Control del desenvolupament del curs  
Article 16. Avaluació de la qualitat de la formació i certificació a l'alumnat  
Article 17. Finalització del curs  
Capítol V. Del mòdul de pràctiques professionals no laborals o formació en centres de treball (PPNL/FCT)  
Article 18. Mòdul de pràctiques professionals no laborals o formació en centres de treball (PPNL/FCT)  
Article 19. Requisits del centre de treball  
Article 20. Acord de col·laboració  
Article 21. Desenvolupament del mòdul de PPNL/FCT  
Capítol VI. Dels costos subvencionables  
Article 22. Costos subvencionables i criteris d'imputació  
Capítol VII. Procediment de justificació i pagament de la subvenció  
Article 23. Regles i forma de justificació  
Article 24. Causes de minoració o reintegrament de subvencions  
Article 25. Pagament de les subvencions  
Article 26. Rendiments financers  
Títol II. De les ajudes a l'alumnat desocupat en concepte de transport, beques, manutenció i allotjament  
Article 27. Persones beneficiàries i terminis de presentació de sol·licituds  
Article 28. Quantia de les ajudes  
Article 29. Sol·licituds i documentació  
Article 30. Resolució  
Article 31. Pèrdua del dret a l'ajuda  
Disposicions addicionals  
Primera. Informe del Consell Valencià de Formació Professional  
Segona. Exempció de l'obligació de notificació  
Tercera. Determinació del grau de discapacitat de les persones participants  
Quarta. Aplicació supletòria als centres propis i centres integrats  
  
Quinta. Normativa d'aplicació  
Sexta. Nul increment de la despesa  
Disposicions finals  
Primera. Facultats de la Direcció General del SERVEF  
Segona. Entrada en vigor  
Annex únic. Criteris de valoració  
PREÀMBUL  
  
El Reial Decret 395/2007, de 23 de març, pel qual es regula el subsistema de formació professional per a l'ocupació integral, entre altres iniciatives de formació, la formació d'oferta, que comprén els plans de formació dirigits prioritàriament a treballadors ocupats i les accions formatives dirigides prioritàriament a treballadors desocupats a fi d'oferir-los una formació ajustada a les necessitats del mercat de treball i que atenga als requeriments de productivitat i competitivitat de les empreses i a les aspiracions de promoció professional i desenvolupament personal dels treballadors, de manera que els capacite per a l'exercici qualificat de les distintes professions i per a l'accés a l'ocupació.  
  
L'Ordre TAS/718/2008, de 7 de març, modificada per Ordre ESS/1726/2012, de 2 d'agost, desplega el Reial Decret citat en matèria de formació d'oferta i establix les bases reguladores per a la concessió de subvencions públiques destinades al seu finançament. L'esmentada ordre, desenvolupa aquesta formació d'oferta a fi d'integrar i donar un tractament coherent i unitari a tota la formació d'oferta que es dirigisca al conjunt de treballadors, transcendint la visió estanca de, d'una banda, ocupats i, d'un altra, desocupats, i afavorix que els treballadors puguen optar així mateix a un reconeixement efectiu de la formació que reben.  
  
La Llei 38/2003, de 17 de novembre, General de Subvencions, regula els requisits de concessió i justificació de les subvencions concedides en l'Administració de l'Estat. En aquesta llei es recullen articles que tenen caràcter bàsic, per la qual cosa s'apliquen a la normativa d'aquesta comunitat autònoma i, conseqüentment, a aquesta ordre.  
El Reial Decret 34/2008, de 18 de gener, que regula els certificats de professionalitat, establix per a la impartició dels certificats, els requisits que han de reunir els formadors, espais, instal·lacions i equipaments necessaris per a la realització de les accions formatives, així com l'adquisició de la competència professional corresponent; els criteris d'accés dels/de les alumnes, el contingut i característiques dels mòduls de formació en centre de treball i l'avaluació contínua dels/de les alumnes. Així mateix, l'Ordre ESS/1897/2013, de 10 d'octubre, per la qual es desplega el Reial Decret 34/2008, introduïx novetats en la gestió, impartició i seguiment de les accions formatives vinculades als certificats de professionalitat.  
En conseqüència, es fa necessari mantindre una oferta formativa que responga a les necessitats de formació de la població desocupada en funció de les exigències del mercat laboral, tenint en compte l'increment de la importància de la formació certificable.  
Aquesta oferta inclou accions formatives que contribuïxen a assolir els objectius assenyalats en l'estratègia espanyola d'activació per a l'ocupació 2014-2016, aprovada per Reial Decret 751/2014, de 5 de setembre, concretats en el Pla Anual de Política d'Ocupació i tinguts en compte en el Pla Estratègic del SERVEF per al període 2014-2020, que definix entre els seus objectius estratègics, la millora efectiva de l'ocupabilitat dels/de les valencians/es, fixant com a objectius específics, el de millorar la qualificació professional dels treballadors al llarg de tota la seua vida laboral i que aquesta responga a les necessitats dels sectors econòmics valencians presents i futurs.  
Es continua així mateix en aquesta ordre amb la modalitat denominada Formació Modular Transversal, que, tenint tota ella caràcter certificable, té com a objectiu millorar l'ocupabilitat de l'alumnat, incrementant les seues possibilitats d'inserció laboral en funció del seu perfil previ. Es tracta d'accions de curta duració i elevat impacte que permetran atendre un nombre més gran de desocupats el perfil dels quals no requerisquen d'una formació de major durada i que els permeta adquirir determinades competències comunes a un conjunt de certificats. Cal destacar especialment que s'ha continuat amb la incorporació de mòduls formatius que permetran als treballadors formats disposar de les preceptives autoritzacions per a l'exercici d'activitats professionals regulades. En aquest exercici, al maneig de carretons elevadors i de manipulació d'aliments, s'hi ha incorporat la dels treballs en altura en arbres i control fitosanitari.  
En la línia de facilitar l'accés a la formació professional per a l'ocupació als col·lectius més vulnerables, es planificaran noves especialitats per al col·lectiu de discapacitats intel·lectuals, a què s'ha de respectar sempre en la seua dificultat per a accedir a moltes de les especialitats vinculades a certificat de professionalitat pel caràcter reglat d'aquestes, que no permet la necessària flexibilitat en la seua impartició per a adaptar-se a aquest col·lectiu de treballadors.  
S'han tingut en compte les previsions de la Llei 30/2015, de 9 de setembre, per la qual es regula el sistema de formació professional per a l'ocupació en l'àmbit laboral, en què s'establix que amb caràcter general, que les subvencions en règim de concurrència competitiva estaran obertes a totes les entitats de formació que complisquen els requisits d'acreditació i/o inscripció d'acord amb la normativa vigent.  
  
Així mateix, es manté, dirigit al conjunt de treballadors que busquen millorar la seua ocupabilitat i, a l'empara del Reial Decret Llei 4/2013, de 22 de febrer, de mesures de suport a l'emprenedor i d'estímul del creixement i de la creació d'ocupació, que va crear un nou escenari en la promoció de l'autoocupació, la necessària sensibilització en matèria d'emprenedoria, incorporant, en totes les especialitats planificades, com a formació complementària, un mòdul formatiu relatiu al foment i promoció del treball autònom, amb l'objectiu de fomentar l'esperit emprenedor, d'identificar oportunitats de negoci, utilitzant els recursos disponibles amb especial referència a les possibilitats que oferixen les xarxes socials, de conéixer el procés lògic associat al disseny i posada en marxa d'un projecte empresarial, tot incloent-hi el disseny comercial de pàgines web, i de conéixer els tràmits que s'ha de seguir a l'hora d'iniciar un pla de negoci, fomentant els valors de la responsabilitat econòmica, laboral, social i ambiental en l'activitat empresarial.  
  
També s'ha tingut en compte el Reial Decret 233/2013, de 5 d'abril, pel qual es regula el Pla Estatal de Foment del lloguer d'habitatges, la rehabilitació edificatòria, i la regeneració i renovació urbanes, 2013-2016 (i més per la recent publicació de la Resolució de 14.10.2014, de la Direcció General d'Arquitectura, Habitatge i Sòl, que publica el conveni de col·laboració amb la nostra Comunitat Valenciana). Aquestes disposicions han significat un impuls, entre altres programes, del foment de la rehabilitació edificatòria i la regeneració i renovació urbanes. Així, s'ha procedit a dimensionar una formació, a través de certificats de professionalitat, que facilite a les empreses personal degudament certificat i als treballadors el reconeixement d'una qualificació que augmente les seues oportunitats d'ocupabilitat, i a contribuir d'aquesta manera al canvi de model en el sector productiu a través de la requalificació dels treballadors.  
Aquestes bases es dicten fent ús de les competències d'autoorganització de la Generalitat i de les especialitats de procediment administratiu que en deriven d??acord amb el que preveu l'article 49.1.1a i 3a de l'Estatut d'Autonomia, així com aquelles el desenvolupament de les quals està reservat a les comunitats autònomes d'acord amb la legislació bàsica estatal en matèria de subvencions continguda en la Llei 38/2003, de 17 de novembre, General de Subvencions.  
Per tot l'anterior, fent ús de les facultats que em conferix la Llei 5/1983, de 30 de desembre, del Consell i el Decret 157/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, d'acord amb el Consell Valencià de Formació Professional i d'acord amb el dictamen del Consell Jurídic Consultiu de la Comunitat Valenciana  
  
  
ORDENE  
  
TÍTOL I  
Bases reguladores de les subvencions per al desenvolupament de les accions formatives  
  
CAPÍTOL I  
Àmbit objectiu i modalitats  
  
Article 1. Objecte  
1. Aquesta ordre té com a objecte aprovar les bases reguladores de subvencions destinades a la realització a la Comunitat Valenciana d'accions formatives dirigides prioritàriament a persones en situació de desocupació i a persones ocupades, que els proporcionen la qualificació professional per a exercir una ocupació adequada a les necessitats del mercat de treball i estimular la seua inserció laboral i es dicta amb l'objecte de concretar o desenvolupar en l'àmbit competencial de la Comunitat Valenciana, el que preveu la normativa estatal d'aplicació general, recollida en la disposició addicional cinquena d'aquesta ordre.  
2. Tindran la consideració d'accions formatives de caràcter prioritari, les dirigides a tractar d'anticipar la formació al nou model productiu apostant pels sectors més innovadors. Així mateix, es consideraran accions formatives vinculades a les àrees prioritàries, aquelles els continguts de les quals es corresponguen amb internacionalització de l'empresa, emprenedoria, innovació i desenvolupament tecnològic dels processos productius. D'acord amb el que preveu la disposició transitòria segona de la Llei 30/2015, de 9 de setembre, per la qual es regula el sistema de formació professional per a l'ocupació en l'àmbit laboral, tindran així mateix la consideració de prioritàries aquelles relacionades amb les competències d'idiomes, ofimàtica i tecnologies de la informació i comunicació, coneixements financers, jurídics i del funcionament de les administracions públiques.  
En les respectives convocatòries, s'indicaran les accions formatives que per a cada modalitat de les recollides en l'article següent, mereixen la consideració d'accions prioritàries.  
3. Als efectes d'aquesta ordre, es considera inserció laboral la contractació de l'alumnat per un ocupador diferent del beneficiari, la seua alta en el règim especial de personal treballador autònom o la seua incorporació com a persona associada a entitats d'economia social.  
4. Aquestes ajudes són incompatibles amb altres subvencions, ajudes, ingressos o recursos per a la mateixa finalitat, procedents de qualssevol administració o ens públics o privats, nacionals, de la Unió Europea o d'organismes internacionals.  
  
Article 2. Modalitats de programació i entitats beneficiàries  
1. Les respectives convocatòries determinaran les modalitats a programar en cada una d'aquestes d'entre les següents:  
a) Modalitat Formació per a la Inserció. Podran ser beneficiaris els centres o entitats de formació acreditats.  
b) Modalitat Formació Modular Transversal. Podran ser beneficiaris els centres o entitats de formació acreditats.  
c) Modalitat Col·lectius. Podran ser beneficiàries, sempre que estiguen inscrites o acreditades, les entitats locals i les entitats sense ànim de lucre que compten explícitament entre els seus principals fins estatutaris el suport a persones en situació o risc d'exclusió social o amb discapacitat.  
d) A fi de facilitar l'accés a la formació per a completar el certificat de professionalitat a aquelles persones que tinguen superats un o més mòduls i/o unitats formatives d'aquest, en les especialitats previstes en cada convocatòria per a les modalitats Formació per a la Inserció i Col·lectius, els centres o entitats de formació interessats podran sol·licitar, dins de les esmentades especialitats, vinculades a l'obtenció de certificats de professionalitat, la impartició d'un o més mòduls i/o unitats formatives d'aquests, sempre que amb ells es permeta que el 100 % de les persones participants en aquestes accions formatives completen el certificat de professionalitat corresponent, del qual hauran de tindre superats, així mateix, un o més mòduls i/o unitats formatives.  
  
e) Modalitat Formació a Mida de les Empreses: s'executarà per aquelles empreses o associacions empresarials que assumisquen un compromís de contractació com a mínim del 60 % de l'alumnat desocupat que haja superat amb èxit els mòduls propis de l'especialitat principal del curs. Per mitjà d'aquesta modalitat també es programaran les especialitats formatives el codi de les quals finalitze amb les lletres CCC, referent a especialitats que exigixen compromís de contractació.  
S'entendrà complit aquesta compromís de contractació si en el termini i manera de justificació s'acredita la contractació laboral de l'alumnat per un període de com a mínim 6 mesos a jornada completa o període equivalent en cas de contractació a temps parcial.  
2. En cap cas es concediran ajudes per a la impartició de mòduls o unitats formatives aïllades que no permeten a la totalitat dels seus participants completar un certificat de professionalitat, sense perjuí del que preveu aquesta Ordre per a la modalitat Formació Modular Transversal i el col·lectiu de persones amb discapacitat intel·lectual.  
  
3. Amb caràcter general, les entitats, hauran de disposar de la inscripció o acreditació en la corresponent especialitat formativa abans que finalitze el termini de presentació de sol·licituds, fins i tot en el cas d'especialitats complementàries. En la modalitat Formació a Mida de les Empreses aquest requisit haurà de complir-se abans de formular la proposta de resolució, sense perjuí del que establix l'article 11 d'aquesta ordre.  
4. D'acord amb el que preveu l'article 11.3 de la LGS, les societats civils i les comunitats de béns podran ser beneficiaris de la subvencions regulades en aquesta ordre. Les societats civils, quan tinguen personalitat jurídica pròpia, hauran d'acreditar-ho documentalment. En el cas que aquestes societats no tinguen personalitat jurídica pròpia, i les comunitats de béns en tot cas, hauran de fer constar expressament, tant en la sol·licitud com en la resolució de concessió, els compromisos assumits per cada membre de l'agrupació, així com l'import de la subvenció a aplicar per cadascun d'aquests. En tot cas, s'haurà de nomenar un representant o apoderat únic de l'agrupació, amb poders suficients per a complir les obligacions que, com a beneficiari, corresponen a l'agrupació. No podrà dissoldre's l'agrupació fins que haja transcorregut el termini de prescripció previst en els articles 39 i 65 de la LGS.  
  
5. Les accions formatives hauran d'estar incloses en el Fitxer d'Especialitats Formatives del Servei Públic d'Ocupació Estatal (SEPE) vigents a partir de l'1 de gener de l'exercici pressupostari corresponent a cada convocatòria.  
6. Les entitats podran assumir un compromís d'inserció amb caràcter voluntari que es valorarà d'acord amb el que preveu la corresponent convocatòria.  
S'entendrà complit aquest compromís si en el termini i modes de justificació previstos, s'acredita la inserció laboral de l'alumnat desocupat que haja superat amb èxit els mòduls propis de l'especialitat principal del curs a què haja assistit, per un període de com a mínim 3 mesos a jornada completa o període equivalent en cas de contractació a temps parcial.  
  
CAPÍTOL II  
Àmbit subjectiu  
  
Article 3. Obligacions de les entitats beneficiàries  
A més de les establides en l'article 14 de la Llei 38/2003, de 17 de novembre, General de Subvencions (d'ara en avant LGS) i la resta de normativa d'aplicació, són obligacions de les entitats beneficiàries:  
a) Complir en la impartició de les accions formatives les prescripcions que s'apliquen en virtut de disposició legal o reglamentària, inclosa l'obligació d'impartir la formació en els espais i amb els mitjans formatius acreditats per a tal fi.  
b) Facilitar i corresponsabilitzar-se en el seguiment de la participació de les persones participants, de l'aprenentatge i la seua avaluació, així com en la investigació de metodologies i ferramentes necessàries per a la posada al dia del sistema de formació professional per a l'ocupació en l'àmbit laboral.  
c) Sotmetre's a les actuacions de comprovació, a efectuar pel SERVEF o qualssevol altres de comprovació i control financer que puguen realitzar els òrgans de control competents, tant nacionals com comunitaris, aportant tota aquella informació que els siga requerida d'acord amb el que preveu els articles 45 i 46 de la LGS, així com als controls i auditories de qualitat que establisquen les administracions competents, els resultats de les quals s'incorporaran als registres en què estiguen inscrites.   
d) Mantindre les exigències tecnicopedagògiques, d'instal·lacions, equipament i mitjans humans tingudes en compte per a l'acreditació de l'especialitat.  
e) Comprovar que les persones participants disposen dels requisits d'accés, o de les competències clau per a realitzar l'acció formativa en funció dels requeriments d'aquesta.   
f) En tant que aquestes ajudes són susceptibles de cofinançament pel FSE, d'acord amb el que establix els 140 i 141 del Reglament (UE) número 1303/2013 del Parlament Europeu i del Consell, de 17 de desembre de 2013, l'entitat haurà de mantindre tots els documents justificatius relatius a les despeses recolzades pels Fons sobre les operacions a disposició de la Comissió i del Tribunal de Comptes Europeu, durant un termini de dos anys a partir del 31 de desembre següent a la presentació dels comptes en què estiguen incloses les despeses definitives de l'operació conclosa, sent que l'últim exercici comptable estarà comprés entre l'1 de juliol de 2023 i el 30 de juny de 2024.  
g) Portar compte separat de la subvenció concedida, obrint els subcomptes necessaris d'ingressos i despeses per cada acció subvencionada, i assignant en les subcomptes de despeses, si és el cas, la part corresponent de despeses comunes imputada a l'acció subvencionada. En el cas d'entitats subjectes a comptabilitat pública, aquesta obligació s'adequarà als sistemes de comptabilització corresponents.  
h) Informar les persones participants de la correspondència de l'acció formativa amb un certificat de professionalitat (CP) o una acreditació parcial acumulable (APA).  
i) No percebre cap quantitat les persones participants.  
j) Trobar-se al corrent dels seus obligacions tributàries i davant de la Seguretat Social tant a la data de concessió com a la de pagament.  
k) Acreditar no ser deutora per resolució ferma de procedència de reintegrament, tant a la data de concessió com a la de pagament.  
l) Comunicar a l'òrgan concedent l'obtenció d'altres subvencions, ajudes, ingressos o recursos que financen les activitats subvencionades.  
  
m) Comunicar, si és el cas, la renúncia a l'execució de la subvenció concedida en un termini màxim de 2 mesos des de la notificació d'aquesta. En el cas que l'entitat no haja renunciat dins de l'esmentat termini i presente renúncia en un termini posterior o no execute les accions que li han sigut concedides, es considerarà com un incompliment de les obligacions establides.  
n) Acceptar la seua inclusió en la llista d'entitats beneficiàries que es publicarà d??acord amb el que preveu l??article 18.1 de la Llei 38/2003, de 17 de novembre, General de subvencions, i donar a conéixer de forma inequívoca que es tracta d'una acció subvencionada pel SERVEF i el Ministeri d'Ocupació i Seguretat Social (Servei Públic d'Ocupació Estatal), de conformitat amb les instruccions i els models que a aquest efecte subministre la direcció general competent en matèria de formació professional per a l'ocupació, d'acord amb el que preveu el número 4 d'aquest article.  
ñ) Demanar dels participants de l'actuació les dades necessàries per al compliment de les obligacions derivades de l'article 125.2 d) i e) del Reglament 1303/2013 i article 5 i l'annex I del Reglament 1304/2013, ambdós del Parlament Europeu i del Consell, de 17 de desembre de 2013.  
o) Cooperar en la tramitació de les ajudes a l'alumnat.  
p) Quan l'entitat beneficiària de la subvenció d'acord amb la seua forma de constitució estiga subjecta al règim de dret privat, i la quantia en concepte d'ajudes o subvencions rebudes de l'administració autonòmica o de qualsevol altra entitat enumerada en l'article 3.2 de la Llei 2/2015, de 2 d'abril, de la Generalitat, de Transparència, Bon Govern i Participació Ciutadana de la Comunitat Valenciana, rebuda durant el període d'un any, per un import superior a 10.000 euros, haurà de donar l'adequada publicitat a aquesta, indicant almenys l'entitat pública concedent, l'import rebut i el programa, activitat, inversió o actuació subvencionat. La difusió d'aquesta informació es realitzarà preferentment a través de les corresponents pàgines web. En el cas que no disposen de pàgina web on realitzar l'esmentada publicitat, podran complir amb aquesta obligació a través del portal que pose a la seua disposició la Generalitat.  
q) Les empreses i associacions empresarials acollides a la modalitat Formació a la Mida de les Empreses hauran d'aportar la declaració en model normalitzat de les ajudes de minimis rebudes als efectes de comprovació del compliment dels límits establits Reglament (UE) 1407/2013 de la Comissió de 18 de desembre de 2013.  
  
r) Contractar la pòlissa d'assegurança d'accident de l'alumnat en els termes que preveu l'article 13.3.c d'aquesta ordre.  
  
Article 4. Persones destinatàries dels cursos  
1. Els cursos es dirigiran a persones desocupades que figuren inscrites en un servei públic d'ocupació, sense perjuí de la participació de persones ocupades. Les persones desocupades hauran de representar un percentatge de com a mínim el 80 % dels participants i tindran preferència en la selecció respecte de les persones ocupades. Dins del col·lectiu de persones ocupades, tindran prioritat els que tinguen un contracte temporal o a temps parcial.  
En la modalitat Formació a Mida de les Empreses l'alumnat només podrà tindre la condició de persona desocupada.  
2. Amb caràcter general i sempre que complisquen els perfils requerits, tindran la consideració de col·lectius prioritaris als efectes de la seua participació en els cursos les dones, en especial les víctimes de violència de gènere, les persones amb discapacitat (inclosa la incapacitat permanent per a la professió habitual), les persones treballadores amb baixa qualificació i les persones majors de 45 anys. Es tindrà especial consideració amb les persones menors de 18 anys tutelades per la Generalitat i majors de 18 anys que hagen estat tutelades fins a complir-la, així com les persones majors de 16 anys subjectes a alguna de les mesures previstes en l'article 7.1 de la Llei Orgànica 5/2000, de 12 de gener, reguladora de la responsabilitat penal dels menors, en atenció a l'especial vulnerabilitat d'aquest col·lectiu i tenint en compte la importància de la formació per a la inserció en el món laboral com a actuació tendent a disminuir els factors de risc i de marginació. Les esmentades circumstàncies hauran de ser tingudes en compte en el procés de selecció.  
3. Per a la modalitat Col·lectius, en les convocatòries es determinaran les condicions i situacions que hauran de reunir els respectius col·lectius.  
4. La situació laboral de l'alumnat en el moment d'incorporar-se a l'acció formativa determinarà la seua condició de persona ocupada o desocupada.  
  
Article 5. Obligacions de l'alumnat i causes d'exclusió  
1. L'alumnat està obligat a:  
a) Assistir a les classes de forma regular i contínua i seguir amb aprofitament l'acció formativa.  
b) No simultaniejar cursos de formació per a l'ocupació, encara que existisca compatibilitat horària.  
c) Autoritzar el SERVEF per a consultar la seua vida laboral, als efectes de control del compliment de les condicions establides en l'ordre.  
2. Causes d'exclusió de l'alumnat:  
a) La falta d'aprofitament o l'obstaculització del normal desenvolupament del curs, amb el vistiplau previ del personal tècnic de Formació.  
b) Simultaniejar cursos de Formació per a l'Ocupació. En aquest cas, l'exclusió s'aplicarà als cursos a què s'haguera incorporat de forma més recent.  
c) No presentar l'autorització per a consultar la vida laboral o revocar-la una vegada presentada.  
d) Incórrer en més de tres faltes d'assistència no justificades en el mes. Les faltes d'assistència justificades no computaran a aquests efectes, llevat que representen més del 25 % de la duració de l'acció formativa. L'entitat impartidora de l'acció formativa farà efectiva la baixa del participant el dia lectiu següent al de la comissió de les esmentades faltes.  
  
CAPÍTOL III  
Procedimento de concessió de subvencions  
  
Article 6. Procediment de concessió  
Les ajudes es concediran en règim de concurrència competitiva, en els termes establits en el títol I de la LGS.  
En la modalitat Formació a la Mida de les Empreses seran concedides de forma directa als sol·licitants que reunisquen els requisits establits, segons l'ordre d'entrada de la sol·licitud en el registre de l'òrgan competent per a la seua tramitació, des que l'expedient estiga complet, mentre existisca crèdit adequat i suficient per a atendre la corresponent sol·licitud, de conformitat amb l'article 23.3 del Reial Decret 395/2007, de 23 de març.  
El procediment s'iniciarà d'ofici per mitjà de convocatòria publicada en la base de dades nacionals de subvencions, d'acord amb el procediment establit en l'article 20.8 de la Llei 38/2003, de 17 de novembre, General de Subvencions i amb el contingut necessari que exigix el seu article 23.  
  
Article 7. Instrucció, valoració i proposta de resolució  
1. La Instrucció del procediment correspondrà a les direccions territorials competents en matèria de formació per a l'ocupació, que podran demanar de les persones sol·licitants l'aportació addicional de tota aquella documentació que es necessite per a resoldre sobre la sol·licitud i verificaran el compliment dels requisits establits en la convocatòria.  
2. Per a la valoració dels projectes es constituirà un òrgan col·legiat, format per la persona que tinga la Direcció del Servei Territorial competent en matèria de formació per a l'ocupació corresponent, que ho presidirà llevat que designe un substitut, i per un mínim de tres i un màxim de nou tècnics designats per aquella. A la vista de la documentació que es troba en l'expedient i amb la prèvia ponderació dels criteris recollits en l'annex únic per a aquesta fase, emetrà un informe motivat en què es concrete el resultat de l'avaluació.  
3. A la vista de l'expedient i de l'informe de valoració, l'òrgan instructor formularà una proposta de resolució, amb indicació dels criteris tinguts en compte en la valoració i la seua aplicació concreta, així com de la capacitat del centre per a impartir accions formatives.  
En el modalitat Formació a Mida de les Empreses, a la vista de la documentació que es troba en l'expedient i prèvia comprovació que es complixen els requisits exigits en aquesta Ordre, emetrà una proposta de resolució, amb indicació del compliment d'aquests.  
4. Quan l'import de la subvenció de la proposta de resolució siga inferior al que figura en la sol·licitud presentada, es podrà instar de l'entitat beneficiària la reformulació de la seua sol·licitud en els termes establits en l'article 27 de la Llei 38/2003, de 17 de novembre.  
5. Realitzades les valoracions s'emetrà un llistat provisional de valoració on quedarà reflectida la puntuació obtinguda en cada ítem de valoració i la puntuació final de cada una de les sol·licituds que complixen tots els requisits necessaris per a ser beneficiàries d'aquestes subvencions. Aquest llistat es publicarà en la pàgina web del SERVEF a fi que puguen realitzar les al·legacions corresponents en el termini de 10 dies. Una vegada ateses les esmentades al·legacions l'òrgan col·legiat emetrà les corresponents actes motivades en les quals es concrete el resultat definitiu de la valoració amb indicació dels factors o criteris tinguts en compte en la valoració i la seua aplicació concreta en els seus corresponents annexos. Els llistats de valoració annexos a aquestes actes seran publicats en la pàgina web del SERVEF i inclouran les puntuacions obtingudes en cada ítem de valoració i la puntuació final obtingudes per les sol·licituds que complixen tots els requisits necessaris per a ser beneficiari de les subvencions previstes en la corresponent convocatòria, sense que càpien al·legacions a aquest.  
  
6. El resultat de la valoració estarà a disposició del Consell Valencià de Formació Professional.  
  
Article 8. Resolució  
1. Vista la proposta de l'òrgan instructor, la direcció general competent en matèria de formació professional per a l'ocupació dictarà la resolució procedent per delegació de la Direcció General del SERVEF. Les convocatòries fixaran l'ordre pel qual es resoldran els expedients per a cada una de les modalitats i establiran els límits oportuns per a adequar el nombre de cursos a la capacitat de les entitats, si és el cas.  
  
2. La resolució fixarà expressament l'import concedit i incorporarà, si és el cas, les condicions, el compromís d'inserció, les obligacions i les determinacions accessòries a què haja de subjectar-se l'entitat beneficiària.  
3. A la resolució de concessió s'acompanyarà la designació del personal tècnic de Formació que actuarà com a interlocutor entre l'entitat i l'Administració, nomenats per la persona que exercix la Direcció del Servei Territorial de Formació per a l'Ocupació.  
4. El termini per a resoldre i notificar la resolució serà de sis mesos a comptar de l'endemà de la finalització del termini de presentació de sol·licituds. Transcorregut l'esmentat termini sense que s'haja dictat i notificat resolució expressa, la sol·licitud s'entendrà desestimada per silenci administratiu.  
  
Article 9. Quantia de la subvenció  
La quantia de la subvenció es calcularà multiplicant el nombre d'hores pel nombre d'alumnat participant i pel corresponent mòdul econòmic de l'especialitat formativa. A aquests efectes els mòduls econòmics aplicables seran els indicats en la pàgina web del SERVEF. En la modalitat Formació Modular Transversal, el mòdul econòmic s'indicarà en la corresponent convocatòria. En la Modalitat Col·lectius, el mòdul econòmic ascendirà a 8,10 euros. En la modalitat Formació a Mida de les Empreses s'establirà per assimilació a l'especialitat i família professional corresponent.  
  
Article 10. Modificació de la resolució  
Una vegada recaiguda la resolució de concessió, l'entitat beneficiària podrà sol·licitar la modificació d'aquesta. L'esmentada modificació haurà de fonamentar-se en circumstàncies sobrevingudes durant el termini d'execució de l'activitat subvencionada i formalitzar-se amb caràcter immediat al seu succés i, en tot cas, abans de la finalització de l'esmentat termini d'execució.  
Les sol·licituds de modificació se sotmetran a l'òrgan instructor i seran resoltes per l'òrgan concedent de la subvenció. En tot cas, la modificació només podrà autoritzar-se si no danya drets de tercers i sempre que no supose minoració de la valoració tècnica obtinguda en la sol·licitud de subvenció.  
L'òrgan concedent haurà de dictar una resolució acceptant o denegant la modificació proposada en el termini d'un mes des de la data en què la sol·licitud haja tingut entrada en el registre de l'òrgan competent per a la seua tramitació. Una vegada transcorregut aquest termini sense haver-se notificat resolució expressa, la sol·licitud podrà entendre's desestimada. Les resolucions podran retrotraure els seus efectes, com a màxim, al moment de la presentació de la sol·licitud de modificació.  
  
Article 11. Subcontractació  
1. Amb caràcter general, l'execució de les accions formatives es realitzarà directament per l'entitat beneficiària, sense que càpia la subcontractació amb tercers.  
2. En la Modalitat Formació a Mida, quan l'entitat beneficiària no dispose de l'acreditació o inscripció en la corresponent especialitat formativa, podrà subcontractar per una sola vegada fins al 100 % la realització de l'activitat formativa amb una entitat homologada o acreditada, en els termes que preveu l'article 29 de la LGS i 68 del seu reglament. S'haurà d'aportar, si és el cas, el contracte subscrit a aquest efecte amb l'entitat subcontractista i declaració responsable d'aquesta, segons model normalitzat, que no està incurs en cap de les prohibicions de subcontractació establides en l'article 29.7 de la Llei 38/2003, de 17 de novembre, General de Subvencions.  
3. En tot cas, la contractació de persones físiques per a la impartició de la formació subvencionada no es considerarà subcontractació.  
  
CAPÍTOL IV  
Control de l'exercici de l'activitat  
  
Article 12. Selecció de l'alumnat  
1. L'entitat beneficiària sol·licitarà del corresponent centre SERVEF d'Ocupació la preselecció de l'alumnat desocupat, la qual cosa es comunicarà al personal tècnic de Formació. Si en el termini de 10 dies naturals no es faciliten suficients candidats o aquests no complixen el perfil o requisits exigits, l'entitat beneficiària podrà incorporar al procés de selecció a persones inscrites en un servei públic d'ocupació o a persones treballadores ocupades, sempre que hagueren sol·licitat la seua participació en l'acció formativa i s'adeqüen al perfil del curs.  
  
En la Modalitat Col·lectius i en el supòsit recollit en l'article 2.1 apartat d, l'entitat beneficiària podrà seleccionar directament l'alumnat entre persones inscrites en un servei públic d'ocupació.  
2. El centre SERVEF d'Ocupació i l'entitat beneficiària acordaran la data de la selecció definitiva, que en tot cas es durà a terme en el termini de 15 dies naturals a comptar de la sol·licitud de preselecció.  
3. L'entitat beneficiària haurà de comptar amb personal tècnic, propi o extern, adequat per a la selecció de l'alumnat.  
4. En aquelles especialitats adjudicades en fase provincial, es prioritzarà en la selecció de l'alumnat a les persones residents en la comarca on estava programada l'especialitat formativa.  
5. Finalitzat el procés de selecció, s'alçarà acta que firmaran el responsable del procés i el representant legal de l'entitat beneficiària, on constaran les dades següents: persones preseleccionades, presentades a les proves amb el seu resultat, seleccionades i reserves. S'inclourà manifestació expressa que les persones candidates seleccionades complixen els requisits formatius i professionals per a cursar amb aprofitament l'acció formativa, en els termes que preveu l'article 20 del Reial Decret 34/2008, si correspon a un certificat de professionalitat, o en el corresponent programa formatiu de l'especialitat, en cas contrari. Així mateix, quan es tracte de certificats de professionalitat, si la persona candidata no tinguera el nivell formatiu mínim, se li hauran de realitzar les proves de competències clau que, si és el cas, corresponga. De totes aquestes incidències es deixarà constància en l'esmentada acta. En el termini de dos dies hàbils, es remetrà una còpia de l'acta al centre SERVEF d'Ocupació que va realitzar la preselecció.  
  
Les sol·licituds de participació de l'alumnat i la documentació relativa al procés de selecció seran custodiades per les entitats beneficiàries, que la posaran a disposició de l'Administració quan els siga requerida.  
  
6. En tot cas, l'entitat beneficiària serà la responsable de la selecció així com de comprovar que les persones participants disposen dels requisits d'accés o de les competències clau per a realitzar l'acció formativa en funció dels requeriments d'aquesta.  
  
Article 13. Documentació d'inici del curs  
1. Abans d'iniciar l'acció formativa, l'entitat beneficiària haurà de comunicar, amb una antelació mínima de 5 dies, de forma fefaent al personal tècnic de Formació la data d'inici de cada curs, amb indicació de l'horari, lloc d'impartició, nombre de l'alumnat que comença i la relació nominal del professorat o personal tutor, amb l'acreditació de la titulació exigida en el programa formatiu que es va incloure en el projecte. Quan es tracte d'accions formatives vinculades a certificats de professionalitat l'acreditació dels requisits del personal formador i tutor formador s'ajustarà al que disposa l'article 13 del Reial Decret 34/2008, de 18 de gener, pel qual es regulen els certificats de professionalitat i l'article 29 de l'Ordre ESS/1897/2013, de 10 d'octubre, que el desenvolupa.  
2. Amb independència de la modalitat de programació, no podrà iniciar-se cap curs que tinga com a finalitat donar accés a carnets professionals o altres activitats o professions regulades sense comptar prèviament amb la pertinent autorització administrativa quan siga preceptiva d'acord amb la normativa corresponent.  
3. En el termini de 10 dies naturals des de l'inici del curs, l'entitat beneficiària remetrà al Servei Territorial de Formació per a l'Ocupació la documentació següent:  
a) L'acta de selecció, en model normalitzat, en què entre altres extrems s'indicaran les actuacions realitzades en el procés de selecció de l'alumnat.  
b) La relació i situació laboral de l'alumnat que inicia l'acció, el nombre de la qual no podrà ser inferior a la meitat del que establix la resolució de concessió ni sobrepassar el nombre previst en aquella. En la Modalitat Col·lectius, s'acreditarà que concorren les condicions indicades en aquesta Ordre.  
c) S'haurà de disposar d'una pòlissa d'assegurança d'accident, amb caràcter previ a l'inici de l'acció formativa, que s'ajustarà tant al període de duració teoricopràctic de l'acció formativa, com al seu horari diari, havent de cobrir les despeses d'accident «in itinere», els riscos derivats de les visites de l'alumnat a empreses o altres establiments que s'organitzen en suport al desenvolupament de les accions formatives.  
  
- L'assegurança haurà de cobrir, segons siga el cas, tot el període formatiu i el mòdul de formació pràctica vinculat als certificats de professionalitat.  
- Aquesta pòlissa haurà de cobrir els danys que en ocasió de l'execució de la formació es produïsquen pels participants, i quedarà el SERVEF davant tercers es considerarà com a despesa relativa a l'execució de l'acció formativa.  
  
- Es podrà optar per subscriure una pòlissa d'assegurances col·lectives, amb les indicacions ja exposades, que cobrisca a tot l'alumnat del projecte aprovat.  
- En cap cas, un participant podrà iniciar una acció formativa ni un mòdul de formació pràctica sense que s'haja subscrit la pòlissa d'assegurança d'accidents que haurà de contindre com a mínim les cobertures següents:  
· Defunció per accident.  
· Invalidesa absoluta i permanent per accident.  
· Invalidesa permanent parcial per accident, que serà la que corresponga segons barem.  
· Assistència sanitària per accident amb cobertura equivalent a la de l'assegurança escolar.  
d) Així mateix, quan es tracte d'accions formatives vinculades a l'obtenció d'un certificat de professionalitat:  
- La planificació didàctica.  
- La programació didàctica de cada mòdul formatiu.  
- La planificació de l'avaluació.  
  
Article 14. Realització del curs  
1. Els cursos hauran d'iniciar-se durant l'exercici pressupostari corresponent a cada convocatòria i finalitzar en el termini que es fixe en la convocatòria que en tot cas serà dins de l'exercici següent a aquesta, sense que puguen iniciar-se sense la incorporació de com a mínim la meitat de l'alumnat establit en la resolució. Les entitats hauran d'iniciar les accions formatives en el termini de 2 mesos des de la data de notificació de la resolució, llevat que per estar impartint formació les aules no es troben disponibles i en aquest cas l'esmentat termini es comptarà a partir del moment en què finalitzen les referides accions formatives, data que haurà de ser comunicada al personal tècnic de Formació.  
  
2. L'horari haurà d'organitzar-se de manera que l'estada de l'alumnat en el centre formatiu oscil·le entre quatre i sis hores diàries, de dilluns a divendres, ininterrompudament, llevat que la persona que exercisca la Direcció del Servei Territorial de Formació per a l'Ocupació autoritze un altre horari. En cap cas podrà autoritzar-se un horari inferior a 20 ni superior a 40 hores setmanals.  
L'horari del mòdul de PPNL/FCT s'adequarà en la mesura que siga possible a les condicions dels centres de treball on es duguen a terme.  
  
3. Si resultara necessari disminuir el nombre d'hores del curs, la reducció s'efectuarà per unitats de competència completes quan l'especialitat formativa estiguera estructurada en unitats de competència; si l'especialitat tinguera una altra estructura, la reducció s'efectuarà per mòduls complets. No es considerarà impartit el curs la reducció del qual no s'haja efectuat del mode indicat.  
  
Article 15. Control del desenvolupament del curs  
1. Una vegada iniciada l'acció formativa, l'entitat beneficiària facilitarà el seguiment i control del seu desenvolupament, per al qual, d'acord amb les instruccions que li seran notificades abans de l'inici, aportarà la documentació següent:  
a) Control d'assistència mensual que continga la firma diària de l'alumnat i del professorat assistent.  
b) Parts d'alta i baixa.  
Es considerarà que l'alumnat causa alta en una acció formativa quan haja tingut una presència efectiva de com a mínim cinc dies lectius.  
  
Quant al règim de baixes i substitucions caldrà ajustar-se a allò que s'ha previst entre les causes de minoració.  
c) Comunicació d'incidències.  
2. Amb un informe previ de la Direcció del Servei Territorial de Formació per a l'ocupació, la persona responsable de la direcció territorial competent en l'esmentada matèria, podrà acordar la suspensió cautelar del desenvolupament de l'acció formativa quan:  
a) Aquesta no estiga en funcionament.  
b) El personal tècnic docent o l'alumnat no estiguen presents en les sessions presencials en el centre formatiu o en els centres de treball on es desenvolupen el mòdul de PPNL/FCT.  
c) El personal docent no responga al perfil assenyalat en cada un dels respectius programes formatius.  
d) L'alumnat estiga realitzant funcions diferents de la formació o el mòdul de PPNL/FCT.  
e) L'aula, les instal·lacions, el material de consum o els equips i dotacions no es corresponguen amb els aportats per a la inscripció o acreditació.   
f) El nombre de l'alumnat assistent a l'acció formativa siga inferior a la meitat de l'establit en la resolució de concessió.  
g) Concórrega qualsevol altra causa greu que afecte el normal desenvolupament de l'acció formativa.  
3. A sol·licitud de l'entitat beneficiària i amb un informe previ del personal tècnic de Formació, la Direcció del Servei Territorial de Formació per a l'Ocupació podrà autoritzar qualsevol modificació sobrevinguda en les condicions d'impartició de l'acció formativa de caràcter menor, canvis de calendari, horari, professorat, etc.  
  
Article 16. Avaluació de la qualitat de la formació i certificació a l'alumnat  
1. El personal tècnic de Formació i l'alumnat avaluaran per mitjà de l'emplenament de models normalitzats la qualitat dels cursos de Formació Professional en què participen. Les entitats beneficiàries facilitaran aquesta avaluació i seran informades del seu contingut i resultat.  
  
2. La Direcció Territorial competent, prèvia petició telemàtica formulada per les entitats beneficiàries, expedirà el certificat individualitzat d'aprofitament de l'alumnat que haja superat el curs o algun dels seus mòduls, amb detall dels mòduls superats i la seua duració, el mòdul de PPNL/FCT, la seua duració i l'empresa on s'han desenvolupat. Així mateix es consignaran les dades de registre del certificat.  
  
3. Si el curs es correspon totalment o parcialment amb un certificat de professionalitat, s'emetrà a sol·licitud de l'alumnat el certificat de professionalitat o l'acreditació parcial acumulable i, si és el cas, la certificació de les unitats formatives que corresponguen. A aquest efecte el centre que impartisca l'acció formativa presentarà en la direcció territorial competent, en el termini previst en l'article següent, les actes d'avaluació firmades i la documentació a què es referix l'apartat 1 de l'article 20 de l'Ordre ESS/1897/2013, de 10 d'octubre, que contindrà els resultats obtinguts en cada un dels mòduls i, si és el cas, unitats formatives del certificat, seguint els mètodes i instruments d'avaluació i el sistema de qualificació i superació de mòduls formatius, establit en els articles 18 i 19 de l'esmentada Ordre ESS/1897/2013, de conformitat amb allò que disposa l'article 14 del Reial Decret 34/2008, de 18 de gener, pel qual es regulen els certificats de professionalitat.  
  
  
Article 17. Finalització del curs  
En el termini de 15 dies naturals des de la conclusió del curs, l'entitat presentarà:  
a) Una acta que haurà de contindre l'aprofitament de l'alumnat assistent. S'acompanyarà el justificant d'haver sol·licitat telemàticament el certificat individualitzat d'aprofitament, si és el cas.  
b) En el cas d'incloure el mòdul de PPNL/FCT i amb el vistiplau del personal tutor de l'empresa, la relació nominal de l'alumnat participant, amb el detall individualitzat dels dies i hores d'assistència.  
  
CAPÍTOL V  
Del mòdul de pràctiques professionals no laborals o formació en centres de treball (PPNL/FCT)  
  
Article 18. Mòdul de pràctiques professionals no laborals o formació en centres de treball (PPNL/FCT)  
1. En les especialitats relacionades amb certificats de professionalitat emparats en el Reial Decret 34/2008, de 18 de gener, les PPNL/FCT, tenen caràcter modular i tant la seua duració com el seu desenvolupament i les condicions d'impartició estan regulades en el Reial Decret 34/2008, de 18 de gener, pel qual es regulen els certificats de professionalitat i en l'Ordre ESS/1897/2013, de 10 d'octubre, que el desenvolupa, així com en els corresponents reials decrets que regulen cada certificat de professionalitat.  
2. A sol·licitud de l'alumnat interessat, la direcció territorial competent en matèria de formació per a l'ocupació expedirà el certificat d'exempció per a realitzar aquest mòdul, de conformitat amb l'article 5. bis. 4 del Reial Decret 34/2008, i l'article 26.1 de l'Ordre ESS/1897/2013, de 10 d'octubre, prèvia presentació de la documentació acreditativa recollida en l'apartat 5 de l'article 5. bis, del citat Reial Decret 34/2008.  
  
Article 19. Requisits del centre de treball  
El mòdul de PPNL/FCT, que haurà de proporcionar capacitats que han de ser adquirides en un entorn real de treball, es realitzarà en empreses o centres de treball que complisquen les següents condicions, i no podrà ser desenvolupada en aquest centre de formació:  
a) No distar el centre de treball més de 30 quilòmetres del centre formatiu, llevat que es justifique la seua necessitat i siga expressament autoritzada per la Direcció del Servei Territorial de Formació per a l'Ocupació.  
b) Tindre una activitat principal que pertany a sectors no relacionats amb la formació, llevat que l'acció formativa corresponga a l'Àrea Professional de Formació i Educació de la família professional «serveis socioculturals i a la Comunitat».  
c) Per a la Modalitat Col·lectius, s'exceptuen els requisits previstos en els apartats a) i b), si bé les empreses o centres de treball hauran d'adequar-se a les necessitats de l'alumnat.  
  
Article 20. Acord de col·laboració  
1. A l'exclusiu objecte de la realització del mòdul de PPNL/FCT, es necessitarà la subscripció d'un acord entre el representant o responsable del centre formatiu i l'empresa o el representant o responsable del centre de treball, segons model normalitzat inclòs en l'aplicació e-sidec.  
  
2. Els acords subscrits es facilitaran amb anterioritat a l'inici del mòdul de PPNL/FCT al personal tècnic de Formació, que ho remetrà a la Inspecció Provincial de Treball després de comprovar que complixen tots els requisits.  
  
Article 21. desenvolupament del mòdul de PPNL/FCT  
1. Abans de l'inici del mòdul de PPNL/FCT, l'entitat haurà d'aportar l'assignació d'alumnes a empreses o centres de treball i el programa formatiu que inclourà un pla de seguiment i visites que permeta al personal tècnic de Formació comprovar el seu desenvolupament.  
2. El centre de treball/empresa designarà entre personal qualificat un responsable de la tutoria d'empresa per cada 5 participants o fracció, les funcions del qual seran les següents:  
a) Supervisar i recolzar tècnicament l'alumnat en el desenvolupament de les pràctiques.  
b) Distribuir les tasques entre l'alumnat.  
c) Col·laborar en l'avaluació de l'alumnat.  
3. Els continguts formatius, que hauran d'ajustar-se al que establix el Reial Decret que regula el corresponent certificat de professionalitat, hauran de notificar-se a l'alumnat i als representants legals del personal treballador de les empreses on estiga prevista la seua realització. El desenvolupament del mòdul de PPNL/FCT d'un certificat de professionalitat, haurà d'incloure criteris per a l'avaluació, observables i mesurables i recollir, almenys, la informació que s'indica en l'annex VIII de l'Ordre ESS/1897/2013, de 10 d'octubre, que desenvolupa el Reial Decret 34/2008, de conformitat amb allò que s'ha disposat en l'article 24.  
4. En col·laboració amb el responsable de la tutoria d'empresa, el seguiment i avaluació de l'alumnat correspondran al professor/a-tutor/a del centre formatiu que haja impartit alguna unitat formativa o mòdul propi de l'especialitat.  
5. Una vegada finalitzat el mòdul de PPNL/FCT, el professor/a-tutor/a emetrà un informe sobre el resultat del pla de seguiment i l'avaluació realitzada, que inclourà una relació dels dies i hores de dedicació, i se certificarà per l'entitat beneficiària.  
6. Es procurarà que tot l'alumnat realitze simultàniament el mòdul PPNL/FCT.  
7. El centre de treball o empresa on es desenvolupe el mòdul de PPNL/FCT i les persones responsables de les seues tutories podran sol·licitar del SERVEF un certificat acreditatiu de la seua col·laboració.  
  
CAPÍTOL VI  
Dels costos subvencionables  
  
Article 22. Costos subvencionables i criteris d'imputació  
1. Els costos subvencionables han de respondre a costos reals, efectivament realitzats, pagats i justificats per mitjà de factures o documents comptables de valor probatori equivalent i que s'hagen realitzat durant el període d'execució de l'actuació.  
2. No es considerarà despesa subvencionable l'IVA o qualsevol altre impost indirecte, quan siga susceptible de recuperació o compensació per l'entitat beneficiària. A aquests efectes, quan en les declaracions presentades s'utilitzen regles de prorrata es considerarà que l'entitat ha suportat efectivament com a despesa el percentatge restant de l'última declaració «Resum anual» presentada amb anterioritat a la data de justificació de la subvenció.  
3. En cap cas, el cost d'adquisició dels béns i serveis les despeses dels quals siguen subvencionables, podrà ser superior al valor de mercat.  
4. L'entitat beneficiària haurà d'adjuntar a la justificació un informe econòmic fonamentant que els costos màxims del projecte presentat s'ajusten al valor de mercat relacionat directament amb la modalitat i formació prevista a impartir. Aquest informe podrà ser valorat per un equip tècnic de l'òrgan instructor amb la finalitat d'apreciar motivadament si els costos aportats són acords o no als valors de mercat, tal com establix l'article 33 de la LGS.  
5. D'acord amb el que preveu l'Ordre TAS/718/2008, per la qual es desenvolupa el Reial Decret 395/2007, de 23 de març, pel qual es regula el subsistema de formació professional per a l'ocupació, en matèria de formació d'oferta i s'establixen les bases reguladores per a la concessió de subvencions destinades al seu finançament, seran finançables els costos següents:  
5.1. Costos directes de l'activitat formativa:  
5.1.1. Retribucions del personal docent:  
a) Impartició de classes: les retribucions del personal docent, interns i externs en què es poden incloure salaris, assegurances socials, dietes i despeses de locomoció i, en general, tots els costos imputables a aquest personal en l'exercici de les activitats d'impartició.  
b) Preparació de classes, tutoria i avaluació: amb el mateix valor hora que l'anterior, els costos de preparació de classes, tutoria i avaluació de l'alumnat participant.  
5.1.2. Despeses de control de la qualitat de la docència: aquest tipus de despeses només serà elegible si s'ha especificat expressament en el projecte que acompanya a la sol·licitud de l'acció formativa i en els seus mateixos termes. Aquesta activitat que no podrà ser exercida per personal que haja impartit docència en la mateixa acció formativa, es desenvoluparà per personal llicenciat en Psicologia, Pedagogia o Sociologia i/o personal amb experiència demostrada en aquestes funcions. Per aquest subconcepte s'admetrà com a màxim el 5 % de la subvenció concedida.  
Sense que tinga caràcter limitador, es considerarà com a accions de control de la qualitat de la docència les sessions d'autoavaluació per a la millora contínua, l'elaboració de plans de millora, la identificació d'àrees de millora, les enquestes al professorat i a l'alumnat, etc.  
Els costos a què es fa referència en els apartats 5.1.1 i 5.1.2 hauran de presentar-se degudament desglossats per hores dedicades a l'acció a què s'imputen i només s'admetran justificants de pagaments a persones físiques, tant si el servei ha sigut prestat pel personal de la mateixa entitat beneficiària com si s'ha contractat una prestació de serveis professionals amb persones alienes a aquesta, sense perjuí d'allò que s'ha disposat per a la subcontractació en la Modalitat de Formació a Mida.  
  
En el cas que el servei es preste per personal propi de l'entitat beneficiària, aquesta haurà de presentar un informe adjunt a la nòmina del personal que indique el total d'hores dedicades a l'acció formativa, així com el preu per hora, de tal manera que el total de l'import de la nòmina incloga el cost de l'acció formativa.  
5.1.3. Despeses d'amortització d'equips didàctics i plataformes tecnològiques. L'amortització serà calculada amb els criteris acceptats en les normes de comptabilitat. Podrà incloure's el lloguer o arrendament financer d'aquests, exclosos els seus interessos, suportats en el període d'execució de les accions formatives.  
5.1.4. Despeses d'adquisició de mitjans i materials didàctics.  
5.1.5. Despeses en béns consumibles empleats en la realització de les accions formatives, on s'inclouel material de protecció i seguretat.  
  
5.1.6. Les despeses dels tres apartats anteriors hauran de presentar-se degudament desglossades per acció formativa i s'imputaran pel nombre de participants en el cas d'ús individual dels equips o plataformes, en qualsevol altre cas s'imputaran per hores d'utilització.  
5.1.7. Despeses de lloguer, arrendament financer, exclosos els seus interessos, o amortització de les aules, tallers i la resta de superfícies utilitzades en desplegament de l'acció. Les despeses d'amortització es calcularan segons normes de comptabilitat generalment acceptades, i s'aplicarà el mètode d'amortització segons les taules aprovades pel Reglament de l'impost de Societats. Aquestes despeses hauran de presentar-se degudament desglossades per acció formativa i s'imputaran pel període de duració de l'acció i l'espai utilitzat en el cas de locals.  
  
5.1.8. Despeses d'assegurances d'accidents dels participants. Aquestes despeses hauran de presentar-se degudament desglossades per acció formativa i la seua imputació es farà pel nombre de participants.  
5.1.9. Les despeses de publicitat per a l'organització i difusió de les accions formatives, exclusivament quan existisca autorització expressa per a això. Aquestes despeses hauran de presentar-se degudament desglossades per acció formativa.  
5.2. Costos associats de l'activitat formativa:  
5.2.1. Costos de personal de suport, (en aquest apartat s'inclourà l'equip de suport per a la modalitat col·lectius: personal coordinador, expert i amb altres perfils), tant intern com extern necessaris per a la gestió i execució de l'activitat formativa. Per aquest concepte seran imputables les despeses que es produïsquen tant en el període d'impartició del curs com en els 30 dies anteriors al seu inici i els 30 dies posteriors a la seua finalització. L'entitat beneficiària aportarà, d'acord amb les instruccions que li seran comunicades abans de l'inici de l'acció formativa, control d'assistència amb parts horaris al personal de suport.  
  
5.2.2. Despeses financeres directament relacionades amb l'activitat subvencionada que resulten indispensables per a l'adequada preparació o execució d'aquesta. No seran subvencionables els interessos deutors dels comptes bancaris.  
5.2.3. Altres costos: llum, aigua, calefacció, missatgeria, correu, neteja i vigilància, associats a l'execució de l'activitat formativa.  
5.2.4. Els costos associats hauran d'imputar-se per l'entitat beneficiària a l'activitat subvencionada en la part que raonablement corresponga d'acord amb principis i normes de comptabilitat generalment admeses i, en tot cas, en la mesura que tals costos corresponguen al període en què efectivament es va realitzar l'activitat.  
La suma dels costos associats no podrà superar el 10 per cent del cost total de l'activitat formativa realitzada i justificada.  
  
CAPÍTOL VII  
Procediment de justificació i pagament de la subvenció  
  
Article 23. Regles i forma de justificació  
1. La justificació de la subvenció seguirà les regles següents:  
a) En el cas de retribucions al personal docent s'indicaran les dades personals, titulació, mòduls impartits, nombre d'hores i la quantitat abonada en concepte de salari en relació a les hores d'impartició de les accions formatives, avaluacions periòdiques de l'alumnat, preparació de classes i tutoria.  
b) S'admetran despeses de persones o entitats vinculades a l'entitat beneficiària. A aquests efectes es considerarà que hi ha vinculació quan concórrega alguna de les circumstàncies arreplegades en l'article 16.3 del Text Refós de la Llei de l'Impost sobre Societats, aprovat per Reial Decret Legislatiu 4/2004, de 5 de març. En tot cas s'aportarà una declaració responsable manifestant la concurrència o no de les referides circumstàncies i en cas afirmatiu s'acompanyarà un informe justificatiu del mètode utilitzat per a la determinació del valor normal de mercat d'acord amb el que preveu el número 4 d'aquest article.  
  
c) El compromís voluntari d'inserció adquirit en els termes de l'article 2.6 d'aquesta Ordre s'acreditarà aportant còpia del contracte formalitzat. En el cas que s'aporten altes en el règim especial de persones treballadores autònomes o com a persones sòcies en una cooperativa de treball associat per a justificar la inserció realitzada, s'acompanyarà una declaració responsable i personal de l'alumnat inserit, amb una breu descripció de l'activitat, el domicili on es desenvolupa i l'acceptació de l'obligació d'aportar la documentació fiscal acreditativa que li siga requerida, que si no s'aporta suposarà incompliment del compromís i la corresponent minoració de l'ajuda, sense perjuí de les responsabilitats que pogueren recaure tant a l'alumnat com a l'entitat beneficiària.  
  
d) Als efectes del que preveu l'article 73 del RLGS, haurà de constar en els justificants originals, independentment de l'obligatorietat de la seua aportació a l'Administració en primera instància d'acord amb el sistema de justificació aplicable, el número d'expedient i la quantia imputada. L'esmentada dada la incorporarà l'entitat beneficiària per mitjà d'estampillat sobre l'original del document. Una vegada estampillat, en el cas que hagen d'aportar-se, seran vàlides les còpies compulsades d'aquests.  
e) El compte justificatiu haurà de presentar-se en el termini màxim de 2 mesos des de la data de finalització de l'acció formativa subvencionada. En la modalitat Formació a Mida aquest termini serà de 3 mesos. Hauran d'acompanyar a aquesta, si és el cas, la còpia dels contractes que acrediten el compliment del compromís d'inserció juntament amb els documents acreditatius de les altes en la Seguretat Social, sent vàlides en aquest últim cas les altes en el règim especial de persones treballadores autònomes, i l'alta com a persona sòcia en una cooperativa de treball associat.  
Transcorregut aquest termini sense que s'haguera efectuat la presentació de la indicada documentació, pel servei territorial de Formació per a l'Ocupació corresponent s'aplicarà allò que s'ha previst per a aquests casos en el RLGS.  
f) La subvenció màxima a percebre per l'entitat no podrà superar, en cap cas, la quantitat que resulte després de l'aplicació de les minoracions corresponents.  
g) No s'acceptaran factures corresponents a exercicis diferents de l'any o anys en què es desenvolupe l'acció formativa.  
h) Les despeses hauran de respondre a la naturalesa de l'activitat subvencionada, i hauran d'haver sigut efectivament pagades amb anterioritat a la finalització del període de justificació.   
i) Els pagaments es justificaran, en tot cas, per mitjà del pertinent comprovant de transferència, assentament bancari o càrrec en compte.  
j) Quan corresponga s'haurà d'aportar en els mateixos terminis i juntament amb la restant documentació justificativa l'última declaració «Resum anual» de l'IVA, model 390, presentada.  
2. En tot cas les despeses es justificaran per mitjà de la presentació d'un compte justificatiu, d'acord amb allò que s'ha assenyalat en l'article 72 del RLGS, a través de l'aplicació e-SIDEC.  
Aquest compte justificatiu haurà de contindre la documentació següent:  
a) Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades;  
b) Una memòria econòmica justificativa del cost de les activitats realitzades, que contindrà la documentació relacionada a continuació, així com l'informe econòmic a què fa referència l'article 22.4, i el d'hores dedicades a què es referix l'article 48.8.5.3, si és el cas:  
1r Una relació classificada de les despeses de l'activitat, amb indicació de la persona creditora i del document, el seu import, data d'emissió i data de pagament, així com la quantia imputada si és el cas.  
2n Les factures, nòmines, documents TC1 i TC2 i si és el cas els documents 111 i 115 trimestral i 180 i 190 anual etc. o documents de valor probatori equivalent en el tràfic mercantil o amb eficàcia administrativa incorporats en la relació a què es fa referència en el paràgraf anterior i la documentació acreditativa del pagament.   
3r Indicació dels criteris de repartiment dels costos incorporats a la relació de despeses abans citada, que haurà de contindre prou nivell de detall perquè els corresponents justificants puguen ser considerats vàlids;  
4t Una relació detallada d'altres ingressos que haja finançat l'activitat subvencionada amb indicació del seu import i procedència;  
5é Els tres pressupostos que, en aplicació de l'article 31.3 de la LGS, ha d'haver sol·licitat el beneficiari.  
6é En cas de subcontractació, la justificació de l'acció formativa es realitzarà per mitjà de la facturació de l'entitat subcontractista a l'entitat beneficiària. Aquesta facturació recollirà el cost total dels conceptes subvencionables subcontractats i haurà de descriure l'import imputat en cada un d'eixos conceptes, amb l'excepció que quan es justifiquen despeses de personal (docència, control, selecció, personal directiu i administratiu, etc.), haurà de detallar-se el nom del docent, director, etc., així com les hores dedicades al projecte i el preu per hora que s'establisca. Les factures hauran d'estar pagades.  
L'entitat beneficiària aportarà els diferents documents justificatius (nòmines, factures, etc.) de l'entitat subcontractista que suporten les despeses declarades en la factura original per cada un dels conceptes declarats, de tal forma que l'òrgan gestor puga cerciorar-se que es complix amb el que preveu l'article 31.1 LGS, relatiu que en cap cas el cost d'adquisició de les despeses subvencionables podrà ser superior al valor de mercat. D'aquests documents haurà d'aportar-se, així mateix, l'acreditació del seu pagament, en suport paper.  
7é Identificació de la subcompte d'ingressos on es comptabilitza la subvenció concedida. Relació de subcomptes de despeses utilitzades per a la gestió de la subvenció.  
En el cas d'entitats subjectes a comptabilitat pública, s'aportarà la identificació en el sistema comptable dels projectes d'ingressos i despeses per les quals s'efectua la comptabilització de la subvenció.  
3. Sense perjuí d'allò que s'ha previst amb caràcter general en la LGS en matèria d'infraccions i sancions, i en particular quant als supòsits en què la conducta poguera ser constitutiva de delicte, la falsedat de les dades contingudes en el compte justificatiu de despeses comportarà la perduda del dret al cobrament de la subvenció.  
  
Article 24. Causes de minoració o reintegrament de subvencions  
1. Correspondrà la minoració de la subvenció i, si és el cas, el reintegrament total o parcial de la quantitat anticipada, quan s'incórrega en algun dels supòsits previstos en l'article 37 de la LGS.  
2. Els incompliments parcials que no afecten les característiques essencials del projecte determinaran la minoració proporcional i, si és el cas, el reintegrament de la subvenció que es liquidarà seguint les fases següents:  
2.1. Falta d'impartició de la totalitat de les hores lectives aprovades per resolució: determinarà la minoració proporcional de la subvenció concedida.  
2.2. Baixes de l'alumnat: Les minoracions per aquest concepte es practicaran sobre tots els costos finançables, a excepció dels relatius a la docència i control de qualitat d'aquesta. Una vegada finalitzat el període de substitució de l'alumnat previst en la lletra a) d'aquest apartat no es minorarà la subvenció per baixes de l'alumnat desocupat com a conseqüència de la seua contractació o inserció laboral, o de l'alumnat ocupat a causa d'una modificació de les seues condicions de treball, així com per la falta d'assistència a algun mòdul per estar exempt de la seua realització prèvia certificació del director territorial competent.  
Sense perjuí de l'anterior, la diferència numèrica entre l'alumnat establit en la resolució de concessió i l'alumnat que finalitze el curs determinarà la minoració proporcional de la subvenció resultant una vegada practicada, si és el cas, la minoració per hores, i tenint en compte el següent:  
a) Abans d'aconseguir el 25 % de la duració de l'acció formativa, l'entitat podrà incorporar nou alumnat fins a completar-ne el nombre que fixe la resolució de concessió, i substituir les baixes amb noves altes. Quan es tracte d'accions formatives dirigides a l'obtenció de certificats de professionalitat, únicament s'admetrà la substitució, sempre que no s'haja superat l'esmentat percentatge, si es produïx durant els primers cinc dies lectius des de l'inici de l'acció formativa corresponent al certificat de professionalitat. Si es produïren abandons amb posterioritat s'admetran desviacions per acció formativa fins a un 10 % del nombre de participants que les hagueren iniciades.  
b) Es considerarà que l'alumnat ha finalitzat l'acció formativa quan haja assistit almenys al 75 % de la seua duració.  
c) No s'efectuarà minoració per la baixa de fins a tres participants de l'alumnat que en el moment de realitzar el mòdul de PPNL/FCT no tinguen preparació suficient, apreciada pel personal tècnic de Formació i autoritzada per la Direcció del servei territorial corresponents.  
  
2.3. Incompliment del compromís d'inserció laboral assumit voluntàriament en totes les modalitats. S'efectuarà una minoració de manera proporcional al grau d'incompliment de fins al 50 % de l'import que resulte després d'aplicar, si és el cas, les minoracions per hores i alumnat. A aquests efectes, es considerarà complit el compromís d'inserció d'un alumne quan es produïsca després del 75 % de la duració de l'acció formativa.  
2.4. Incompliment de la inserció laboral en la Modalitat de Formació a Mida, s'efectuarà una minoració de manera proporcional al grau d'incompliment del compromís adquirit, de fins al 100 %, de l'import que resulte després d'aplicar, si és el cas, les minoracions per hores i alumnes.  
2.5. Justificació insuficient de les despeses subvencionades, incloses les corresponents al control de la qualitat de la docència.  
3. Sense perjuí del que preveu la LGS en matèria d'infraccions i sancions administratives, seran causes específiques per a declarar la pèrdua del dret al cobrament de la subvenció concedida i, si és el cas, de reintegrament d'aquesta:  
a) La falta de comunicació de l'inici de les accions formatives en el termini i forma previstos en l'ordre.  
b) Qualsevol altre motiu que perjudique el fi últim pel qual la subvenció haja sigut concedida. En el supòsit previst en l'article 2.1 apartat d d'aquesta Ordre, es considerarà com a fi últim pel qual s'ha atorgat la subvenció, que el 100 % de les persones participants en aquestes accions formatives puguen completar el certificat de professionalitat corresponent, del que hauran de tindre superats un o més mòduls i/o unitats formatives.  
c) La falsedat de les dades contingudes en el compte justificatiu de despeses.  
d) Incompliment de les condicions establides per a la subcontractació.  
  
Article 25. Pagament de les subvencions  
1. D'acord amb el que preveu el segon paràgraf de l'article 6.8 de la Llei 30/2015, de 9 de setembre, per la qual es regula el Sistema de formació professional per a l'ocupació en l'àmbit laboral, es podrà avançar a l'entitat beneficiària, amb caràcter previ a l'inici de l'activitat formativa, fins a un 25 per cent de l'import concedit i fins a un 35 per cent addicional una vegada acreditat l'inici de l'activitat formativa, prèvia presentació del corresponent aval bancari a favor del Servei Valencià d'Ocupació i Formació, per l'import de la bestreta, excepte els supòsits d'exempció d'aquesta obligació legalment establits. Per a això, haurà de disposar d'un compte bancari específic al qual es transferirà l'import de la bestreta. El compte aportat en el document de domiciliació bancària presentat amb la sol·licitud servirà a l'esmentat objecte.  
  
El beneficiari haurà de depositar la garantia en el corresponent Servei Territorial de la Conselleria d'Hisenda i Administració Pública. Una vegada obtinguda la carta de pagament acreditativa del depòsit, haurà de ser presentada pel beneficiari en el corresponent Servei Territorial de Formació per a l'Ocupació com a requisit previ i indispensable per al pagament anticipat.  
Les garanties es cancel·laran per acord de l'òrgan concedent en els casos següents:  
- Una vegada comprovada de conformitat l'adequada justificació de la bestreta.  
- Quan s'hagueren reintegrat les quantitats anticipades.  
2. La justificació i el pagament de la subvenció es faran efectius al finalitzar l'acció subvencionada, prèvia comprovació del compte justificatiu i posterior proposta de pagament de la Direcció Territorial competent en matèria de formació per a l'ocupació.  
3. Amb caràcter previ al cobrament l'entitat beneficiària haurà d'acreditar, per mitjà de declaració responsable, que es troba al corrent de les seues obligacions per reintegrament de subvencions, en virtut del que preveu l'article 34.5 de la Llei 38/2003, de 17 de novembre, General de Subvencions.  
  
Article 26. Rendiments financers  
D'acord amb l'article 19.5 de la LGS, els rendiments financers que es generen pels fons lliurats a les entitats beneficiàries no incrementaran l'import de la subvenció concedida, en raó a la seua escassa quantia i a la dificultat de la seua aplicació a les activitats subvencionades i del seu seguiment i control.  
  
  
TÍTOL II  
De les ajudes a l'alumnat desocupat en concepte de transport, beques, manutenció i allotjament  
  
Article 27. Persones beneficiàries i terminis de presentació de sol·licituds  
L'alumnat desocupat que participe en les accions formatives subvencionades amb càrrec a cada una de les successives convocatòries, que haja superat amb èxit els mòdul propis de l'especialitat principal, excepte en els casos d'alumnat amb paràlisi cerebral, malaltia mental o discapacitat intel·lectual amb un grau de discapacitat igual o superior al 33 % o amb discapacitat física o sensorial amb un grau de discapacitat igual o superior al 65 % en els quals no s'exigirà aquest requisit, així mateix s'exceptua aquest requisit a l'alumnat que no realitze el mòdul PPNL/FCT per no tindre preparació suficient d'acord amb el que preveu l'article 24.2.2 c), podrà sol·licitar les ajudes establides en aquest títol d'acord amb les condicions següents:  
- Alumnat desocupat d'accions formatives desenvolupades a l'empara de la convocatòria corresponent a l'exercici pressupostari en curs, la data prevista de finalització del qual, d'acord amb la documentació d'inici de curs que ha de presentar l'entitat, siga anterior a l'1 de novembre d'aquest exercici pressupostari, les sol·licituds es presentaran en el termini d'un mes a comptar de la data d'incorporació de l'alumnat a l'acció formativa.  
Si el dret a l'ajuda poguera generar-se amb posterioritat, com a conseqüència de la realització del mòdul de PPNL/FCT, el termini d'un mes es comptarà des de la data d'incorporació de l'alumnat a aquesta.  
  
- L'alumnat desocupat de les accions formatives desenvolupades a l'empara de la convocatòria corresponent a l'exercici pressupostari en curs la data prevista de finalització del qual, d'acord amb la documentació d'inici de curs que ha de presentar l'entitat, siga posterior al 31 d'octubre de l'esmentat exercici o el dret a l'ajuda de la qual puga generar-se després de l'esmentada data com a conseqüència de la realització del mòdul de PPNL/FCT, presentarà les sol·licituds en el termini que determine la convocatòria corresponent a l'exercici pressupostari següent.  
  
  
Article 28. Quantia de les ajudes  
1. L'alumnat desocupat a què es referix l'article anterior podrà accedir a les ajudes següents:  
a) Ajuda en concepte de transport: Si el curs s'impartix en un nucli de població distant almenys 6 quilòmetres del nucli de població on, segons la seua demanda d'ocupació, l'alumnat tinga la seua residència, l'ajuda ascendirà a 0,19 - per quilòmetre, amb un límit de 20 - per dia realment assistit. La distància es determinarà per mitjà de la informació disponible en «CartoCiudad» en el geoportal www.cartociudad.es del Ministeri de Foment, d'accés lliure, obert i gratuït.  
b) Ajuda en concepte de manutenció: si l'assistència al curs, en horari de matí i vesprada, requerix un desplaçament de com a mínim 50 quilòmetres, l'ajuda ascendirà a 970 - per dia realment assistit.  
c) Ajuda en concepte d'allotjament i manutenció: si l'assistència al curs, en horari de matí i vesprada, requerix un desplaçament de com a mínim 100 quilòmetres, l'ajuda ascendirà a 66,90 euros per dia lectiu.  
d) Ajuda per discapacitat: l'alumnat amb una discapacitat igual o superior al 33 % tindrà dret així mateix a una ajuda en concepte de beca de 6,40 euros per dia realment assistit.  
2. El dret a les ajudes es generarà indistintament per l'assistència a l'acció formativa en el centre de formació o com a conseqüència de la realització del mòdul de PPNL/FCT.  
3. Les ajudes se subjectaran al règim següent:  
a) L'ajuda en concepte de transport és compatible amb qualsevol altra; no obstant això, quan concórrega amb l'ajuda en concepte d'allotjament i manutenció, l'ajuda serà pels desplaçaments inicial i final.  
  
b) L'ajuda en concepte d'allotjament i manutenció requerirà l'aportació de la factura de l'hostalatge.  
c) Les ajudes en concepte de manutenció i en concepte d'allotjament i manutenció són incompatibles entre si.  
d) L'ajuda per discapacitat és compatible amb qualsevol altra.  
4. La quantia de l'ajuda es determinarà en funció dels dies realment assistits, prèvia verificació que es complixen els requisits establits, a la vista de la documentació justificativa presentada per l'entitat impartidora del curs.  
Així mateix, la situació de l'alumnat en el moment d'incorporar-se a l'acció formativa serà la tinguda en compte per a verificar el compliment dels requisits.  
  
Article 29. Sol·licituds i documentació  
1. La concessió de les ajudes requerirà la presentació per l'alumnat de la sol·licitud en model normalitzat davant de la direcció territorial competent en matèria de formació per a l'ocupació amb caràcter preferent, sense perjuí de poder fer-ho en qualsevol altra forma prevista en la legislació vigent en matèria de procediment administratiu comú.  
  
2. Les sol·licituds hauran d'acompanyar-se de la documentació següent:  
a) Document de domiciliació bancària segons model normalitzat, si no haguera sigut aportat amb anterioritat.  
b) En el supòsit d'alumnat amb discapacitat, certificat de l'òrgan administratiu competent.  
Aquest procediment es podrà incorporar a la plataforma d'interoperabilitat de dades.  
c) Declaració que no està incurs en cap de les circumstàncies previstes en l'article 13 apartats 2 i 3 i en el 34 apartat 5 de la Llei 38/2003, de 17 de novembre, General de Subvencions. Quan l'import de les ajudes, en conjunt, no supere la quantia de 1.800 euros per concepte i any s'exonera de la presentació dels certificats d'obligacions tributàries i de la SS, d'acord amb el que establix l'article 3.5 de l'Ordre de 30 de maig de 1996, de la Conselleria d'Economia i Hisenda sobre la forma d'acreditar pels beneficiaris l'exigència prevista en l'article 47.7 del Text Refós de la Llei d'Hisenda Publica de la Generalitat Valenciana.  
  
3. En el cas d'alumnat amb discapacitat, es podrà prescindir de l'exigència de certificat de discapacitat, si aquesta informació pot ser consultada telemàticament, amb el consentiment de l'interessat, recollit en la sol·licitud. En els termes establits per la Llei Orgànica 15/1999, de Protecció de Dades de Caràcter Personal.  
  
Article 30. Resolució  
La direcció general competent en matèria de formació per a l'ocupació, per delegació de la Direcció General del SERVEF, dictarà la resolució procedent en el termini de 3 mesos a comptar de la finalització del termini de presentació de sol·licituds. Transcorregut l'esmentat termini sense que s'haja dictat i notificat resolució expressa, s'entendrà desestimada la pretensió per silenci administratiu, sense perjuí que subsistisca l'obligació legal de resoldre sobre la petició formulada.  
  
Article 31. Pèrdua del dret a l'ajuda  
1. Es perdrà el dret a percebre l'ajuda quan s'incomplisquen les obligacions o s'incórrega en alguna de les causes d'exclusió previstes per a l'alumnat.  
2. Si amb motiu de la seua contractació o inserció laboral acreditada, causara baixa en les accions formatives que es desenvolupen basant-se en les respectives convocatòries, persistirà el dret a l'ajuda pels dies realment assistits sempre que concórrega la resta de condicions exigides per la convocatòria.  
  
DISPOSICIONS ADDICIONALS  
  
Primera. Informació al Consell Valencià de Formació professional  
La Direcció General del SERVEF informarà el Consell Valencià de Formació Professional de les subvencions concedides a l'empara d'aquesta ordre.  
  
Segona. Exempció de l'obligació de notificació  
Les ajudes a la formació regulades en aquesta ordre són compatibles amb el mercat comú en aplicació de l'article 107.1 del Tractat de Funcionament de la Unió Europea i queden dispensades de l'obligació de notificació establida en l'article 108.3 del Tractat i de comunicació d'acord amb el que preveu l'article 3.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
  
En relació amb les persones ocupades assistents a les accions formatives, si és el cas, aquestes accions van dirigides a tots els sectors empreses o produccions sense discriminació. Quant a l'eventual avantatge que poguera beneficiar les entitats prestadores de les accions formatives, la compensació per la realització d'aquestes no suposa un avantatge econòmic per a l'entitat prestadora del servei, que es realitza en condicions normals de mercat i es fa a preus de referència de mercat.  
  
Les empreses i associacions empresarials beneficiàries en la modalitat Formació a la Mida de les Empreses s'acullen al règim de minimis, establit en el Reglament (UE) 1407/2013 de la Comissió de 18 de desembre de 2013 relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis. L'esmentat Reglament s'aplicarà a les ajudes concedides a les empreses de tots els sectors, a excepció de:  
a) les ajudes concedides a les empreses que operen en els sectors de la pesca i l'aqüicultura, regulats pel Reglament (CE) número 104/2000 del Consell (1);  
b) les ajudes concedides a les empreses dedicades a la producció primària de productes agrícoles;  
c) les ajudes concedides a les empreses que operen en el sector de la transformació i comercialització de productes agrícoles, en els casos següents:  
i) quan l'import de l'ajuda es determine en funció del preu o de la quantitat de productes d'aquest tipus adquirits a productors primaris o comercialitzats per les empreses interessades,  
ii) quan l'ajuda estiga supeditada que una part o la seua totalitat repercutisca als productors primaris;  
d) les ajudes a activitats relacionades amb l'exportació a tercers països o estats membres, és a dir, les ajudes directament vinculades a les quantitats exportades, a l'establiment i l'explotació d'una xarxa de distribució o a altres despeses corrents vinculats a l'activitat exportadora;  
  
e) les ajudes condicionades a la utilització de productes nacionals en compte d'importats.  
D'altra banda, l'aplicació d'aquest règim suposa que l'ajuda total de minimis concedida a una empresa determinada no serà superior a 200.000 euros durant qualsevol període de tres exercicis fiscals. Quan l'empresa opere en el sector del transport per carretera l'import màxim aplicable serà de 100.000 euros.  
  
Tercera. Determinació del grau de discapacitat de les persones participants  
A fi de determinar el grau de discapacitat dels participants s'aplicaran els criteris establits en la disposició addicional tercera del Reial Decret 357/1991. D'acord amb l'article 4 del Reial Decret Legislatiu 1/2013, de 29 de novembre, pel qual s'aprova el Text Refós de la Llei General de Drets de les Persones amb Discapacitat i de la seua Inclusió Social, tindran la consideració de persones amb discapacitat aquelles a les quals se'ls haja reconegut un grau de discapacitat igual o superior al 33 per cent. Es considerarà que presenten una discapacitat en grau igual o superior al 33 per cent les persones pensionistes de la Seguretat Social que tinguen reconeguda una pensió d'incapacitat permanent en el grau de total, absoluta o gran invalidesa, i a les persones pensionistes de classes passives que tinguen reconeguda una pensió de jubilació o de retir per incapacitat permanent per al servei o inutilitat. L'acreditació del grau de discapacitat es realitzarà en els termes establits reglamentàriament i tindrà validesa en tot el territori nacional.  
  
  
Quarta. Aplicació supletòria als centres propis i centres integrats  
El que disposa aquesta ordre serà d'aplicació supletòria, excepte quant al règim de subvencions a les entitats beneficiàries, a les accions formatives que en matèria de formació per a l'ocupació impartisquen els centres propis de Formació i els centres integrats públics de Formació Professional de la Generalitat.  
  
Cinquena. Normativa d'aplicació  
Aquesta ordre es dicta a fi de concretar o desenvolupar en l'àmbit competencial de la Comunitat Valenciana, el que preveu la normativa estatal d'aplicació general que s'indica a continuació:  
La Llei 30/2015, de 9 de setembre, per la qual es regula el sistema de formació professional per a l'ocupació en l'àmbit laboral.  
Les disposicions vigents del Reial Decret 395/2007, de 23 de març, pel qual es regula el subsistema de formació professional per a l'ocupació, en matèria de formació d'oferta i s'establixen les bases reguladores per a la concessió de subvencions públiques destinades al seu finançament. L'Ordre TAS/718/2008, de 7 de març que el desenvolupa.  
La Llei 38/2003, de 17 de novembre, General de Subvencions i la normativa que la desplega.  
Així mateix quan es tracte de formació conduent a l'obtenció de certificats de professionalitat, s'aplicarà supletòriament el Reial Decret 34/2008, de 18 de gener, pel qual es regulen els certificats de professionalitat i l'Ordre ESS/1897/2013, de 10 d'octubre, que el desenvolupa.  
  
  
Sisena. Nul increment de la despesa  
Als efectes del que preveu l'art. 26.3 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, s'indica que aquesta ordre no comporta increment de despesa pública per a la seua posada en marxa i funcionament, més enllà dels crèdits consignats a aquest efecte, en els pressupostos anuals de la Generalitat, dins del corresponent programa i línia pressupostària, per a finançar les respectives convocatòries.  
  
DISPOSICIONS FINALS  
  
Primera. Facultats de la Direcció General del SERVEF  
Es faculta la Direcció General del SERVEF, per a dictar totes aquelles instruccions i adoptar les mesures que considere oportunes per a l'execució i aplicació d'aquesta ordre quan concórreguen circumstàncies degudament motivades. Quan les esmentades instruccions i mesures afecten una pluralitat indeterminada d'interessats hauran de publicar-se en el Diari Oficial de la Comunitat Valenciana (d'ara en avant DOCV).  
Així mateix, se'l faculta perquè mitjançant una resolució que serà publicada en el DOCV, puga, sense necessitat d'obrir un nou termini de presentació de sol·licituds, redistribuir i desafectar els crèdits inicialment previstos en la convocatòria per a un determinat exercici, i en el cas que en el pressupost d'aquest exercici existira crèdit disponible, incrementar les dotacions econòmiques per a adjudicar ajudes a altres projectes presentats a l'empara de la a aquets efectes es podrà obrir una fase addicional a les previstes en la convocatòria, que es resoldrà a nivell provincial i a la qual s'aplicarà el mòdul econòmic multiplicat per 0,9. La resolució d'aquests nous projectes exigirà l'informe previ de la respectiva comissió de valoració, i la proposta de l'òrgan instructor.  
  
  
  
Segona. Entrada en vigor  
Aquesta disposició entrarà en vigor l'endemà de la seua publicació en el Diari Oficial de la Comunitat Valenciana.  
  
València, 26 de maig de 2016  
  
El conseller d'Economia Sostenible,  
 Sectors Productius, Comerç i Treball,  
RAFAEL CLIMENT GONZÁLEZ  
  
  
ANNEX ÚNIC  
Criteris objectius d'atorgament de la subvenció  
  
A fi de valorar i analitzar la qualitat de les sol·licituds presentades, les convocatòries determinaran la metodologia de valoració pràctica, prenent en consideració, d'entre les àrees que s'indiquen a continuació, aquelles que es consideren més adequades, sense perjuí del que preveu l'article 6 per a la modalitat Formació a la Mida de les Empreses que seran concedides de forma directa als sol·licitants que reunisquen els requisits establits, segons l'ordre d'entrada de la sol·licitud en el registre de l'òrgan competent per a la seua tramitació, des que l'expedient estiga complet, mentre hi haja crèdit adequat i suficient per a atendre la corresponent sol·licitud:  
  
A) Adequació de l'oferta formativa a les accions /àrees prioritàries.  
Es valoraran positivament les accions que es determinen en la corresponent convocatòria.  
B) Capacitat acreditada pel centre o entitat sol·licitant per a desenvolupar la formació.  
Es prendrà en consideració:  
- El resultat de les enquestes EFO realitzades pel SERVEF a l'alumnat  
- L'avaluació EFOTEC del personal tècnic de formació, sobre el resultat de l'execució de cursos impartits en exercicis anteriors.  
- La implantació de sistemes de gestió de la qualitat.  
- L'experiència del centre en l'exercici d'activitats relacionades amb la formació i l'ocupació.  
- El grau d'execució de les accions subvencionades en exercicis anteriors, entre altres.  
  
C) Valoració tècnica de les accions formatives sol·licitades.  
Es valorarà el compliment de les condicions següents:  
- Grau d'inserció o contractació laboral aconseguit per l'entitat en exercicis anteriors.  
- Compromís voluntari d'inserció que assumisquen en la respectiva convocatòria que en cas d'incompliment es valorarà negativament en la convocatòria següent.  
  
D) Aplicació de mesures de responsabilitat social.  
D'acord amb el que preveu les respectives convocatòries es podran valorar positivament, entre altres:  
- Aplicació de mesures de responsabilitat social, prenent en consideració el nombre de persones incloses en la plantilla pertanyents a col·lectius de persones amb diversitat funcional, en risc d'exclusió social, dones víctimes de violència de gènere, etc.  
- Aplicació d'accions positives que garantisquen i promoguen la igualtat efectiva d'oportunitats entre dones i homes.


Còpia Permalink ELI